**Tárgy: A 2023-2028. időszakra vonatkozó**

**Helyi Esélyegyenlőségi program elfogadása**

**E L Ő T E R J E S Z T É S**

**Csemő Község Képviselő-testületének**

**2023. december 12-án tartandó ülésére**

Tisztelt Képviselő-testület!

Az egyenlő bánásmódról és az esélyegyenlőség előmozdításáról szóló 2003. évi CXXV. törvény (a továbbiakban: Ebktv.) 31. §- a rendelkezik a helyi esélyegyenlőségi programokról. Az Ebktv. 31. § (1) bekezdése szerint a települési önkormányzat ötévente öt évre szóló helyi esélyegyenlőségi programot fogad el, amelyet a 31. § (4) bekezdése értelmében kétévente felül kell vizsgálni és szükség esetén módosítani kell.

Az Ebktv 31. § (6) bekezdése értelmében a települési önkormányzat az államháztartás alrendszereiből, az európai uniós forrásokból, illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha az e törvény rendelkezéseinek megfelelő, hatályos helyi esélyegyenlőségi programmal rendelkezik.

Csemő Község Önkormányzatának Képviselő-testülete a jelenleg hatályos, a 2018-2023. időtartamra szóló Helyi Esélyegyenlőségi Programját (a továbbiakban: HEP) a 67/2018. (XI.20.) számú határozatával fogadta el.

Az Önkormányzat a 2018-ban elfogadott Helyi Esélyegyenlőségi Programot első alkalommal a 2020. évben vizsgálta felül, a legutóbbi felülvizsgálatra pedig a 2022. évben került sor. A Képviselő-testület a 2022. évben történt felülvizsgálat eredményeként a 30/2022. (09. 06.) határozatával a Helyi Esélyegyenlőségi Programot módosítás nélkül helyben hagyta azzal, hogy a 2023. évben új esélyegyenlőségi programot készít.

Az új HEP-et a Képviselő-testületnek 2023. december 31. napjáig szükséges elfogadnia.

Csemő Község Önkormányzatának 2023-2028 időszakra vonatkozó helyi esélyegyenlőségi programja a Belügyminisztérium által kiadott “Módszertani útmutató a helyi esélyegyenlőségi programok elkészítésének szempontjaihoz és a program felülvizsgálatához” c. dokumentumban foglaltaknak megfelelően az új sablon és a hatályos jogszabályok szerint került elkészítésre.

A Helyi Esélyegyenlőségi Program 2023-2028. elnevezésű dokumentum tervezetét a Társadalmi Esélyteremtési Főigazgatóság illetékes esélyegyenlőségi mentora szakmailag véleményezte, és azt formai és tartalmi szempontból a vonatkozó jogszabályoknak megfelelőnek találta.

A HEP Fórum a hatályos jogszabályoknak megfelelően elkészített, előzetesen véleményezett, a 2023. és 2028. közötti időszakra vonatkozó HEP-et a 2023. december 07-én tartott tanácskozásán egyhangúlag elfogadta és a Képviselő-testületet, annak jóváhagyására kéri.

A 2023-2028. közötti időszakra vonatkozó HEP-et terjedelmi okokból nem nyomtattuk ki, de azt minden képviselőnek e-mail-ben megküldtük, illetve a Polgármesteri Hivatalban a nyomtatott példány megtekinthető.

Az előterjesztéshez az intézkedési tervet csatoltuk.

Az elfogadását követően a helyi esélyegyenlőségi program feltötlésre kerül Csemő község honlapjára, így bárki számára elérhető lesz.

Kérem a Tisztelt Képviselő-testületet, hogy az előterjesztést tárgyalja meg, és a határozati javaslatot fogadja el.

**HATÁROZATI JAVASLAT**

**…/2023. (XII.12.) sz. határozat**

**1. Csemő Község Önkormányzatának Képviselő-testülete úgy dönt, hogy elfogadja Csemő Község Önkormányzatának a 2023-2028. közötti időszakra vonatkozó Helyi Esélyegyenlőségi Programját.**

**2. A Képviselő-testület felkéri Bögös István alpolgármestert, hogy az 1. pontban foglalt döntésének megfelelően a Helyi Esélyegyenlőségi Programot az Önkormányzat nevében írja alá, és tegye meg a szükséges intézkedéseket az intézkedési tervben foglalt feladatok végrehajtása érdekében.**

**3. A Képviselő-testület felkéri az alpolgármestert, hogy az 1. pontban foglalt döntésről értesítse a Társadalmi Esélyteremtési Főigazgatóságot, valamint gondoskodjon a 2. pontban foglalt döntéssel összefüggő feladatok végrehajtásáról.**

Felelős: Bögös István alpolgármester

Határidő: azonnal

Csemő, 2023. december 04.

Bögös István

alpolgármester